khistorydata/jeongjo-sjw-relations huggingface dataset:
정조 17년 · 목
司僕寺一提調洪樂性啓言因前承旨徐邁修所啓防踏鎭民之耕食牧場田土者畓一結稅米五十斗外加捧五斗則革罷田一結牟太則各五十斗木花則五十斤一年一收稅而加捧則幷革罷事自本道監營新定節目矣牧場田畓旣是免稅之地則定稅比民結自當稍加而民結則原無田穀給災之例故一年一稅而牧田則隨起隨稅從實災頉故春收年稅秋捧綿太者不知爲幾百年之久而到今依民結例一年一稅則本寺經用之大縮實非細故且各處鎭民之耕食牧田者擧將有希覬之心必至紛紜決難容易更張又以加捧一款言之稅穀上納時雜費旣無出處米則加捧五斗亦是已行之例依奮遵行恐合事宜而太五斗木花五斤本無加捧之事至若穀物之不許本色收捧必以錢倍時價代捧云者聞極驚駭此則自本寺嚴飭該牧官另加禁斷新定節目勿施之意請幷爲發關分付於該道道臣從之
정조 17년 · 강
命北漢餉穀戶曹貸去條中五千石先以海西管餉小米七千五百石準折劃償作米充數
정조 17년 · 목
總戎使鄭民始啓言北漢軍餉中間記簿猶爲八萬石挽近以來或貸去捧留或停退未捧見存不滿三萬石城餉例爲二留一分今則不得不盡分時留庫僅爲二千石大非築城儲餉之本意戶曹貸去亦近萬石該曹形勢有難一時準報先以五千石還報而本米則無出處海西管餉各穀其數稍優依添餉例以管餉小米七千五百石代送以爲作米充數之意已與戶判相議請下詢大臣處之詢于大臣領議政洪樂性曰總廳事聞甚可悶該曹如有區劃之方則從便代報似合共濟之道矣予曰戶判亦陳所見戶曹判書沈頤之曰總廳餉穀之虛耗如此而地部所貸旣無自京還報之道則以海西穀準折劃償實爲便宜之政依總使所奏施行好矣從之
정조 17년 · 강
飭鑄錢所用生銅限歲前上納仍命此後必於當年內準納著爲式
정조 17년 · 목
戶曹判書沈頤之啓言鑄錢當非久始役而諸種鐵物雖爲措置倭銅未備尙此遲滯矣近來公貿生銅之每致愆期不無中間奸弊而然嚴飭萊府使之督捧限歲前上納而自今以後當年內如不準納則該府使自臣曹草記論勘訓別等繩以重律事請出擧條申飭從之
정조 17년 · 강
命廟堂羅舖倉取息錢移送羅州一款問于曾經道伯稟處推校理魚用謙
정조 17년 · 목
予謂掌令邊景祐曰濟州文官之以諫官登筵者可謂稀貴之事也年來島民荐飢予之憧憧一念夙宵靡已逖矣遐土王化不及民間疾苦與島中苦瘼必須一一陳達可也景祐曰島民厚蒙朝家如傷若保之至仁盛德昨年歉荒無一人捐瘠擧皆安居奠業無他疾苦之可言至於島中弊瘼臣於倉卒之際未能指的仰對也予曰以遐土之人今適登筵何可無一言而退乎須以平日所見聞於島中者一一陳達可也景祐曰朝家爲慮耽羅災年移轉之弊出給本錢於臨陂縣設羅舖倉年年取息以其利錢貿米而往哺島民蓋有救荒之效矣年前濟州武臣金貴澤仰陳所懷也以船運臭載之患多在於七山洋仰請直爲運納於羅州濟民倉特蒙允許果無破船之弊而然其本錢則未知歸於何處當其凶年則自全羅監營以各邑還上耗條移劃而擧皆皮牟不實之穀也朝家給本錢設倉之本意果安在哉請分付本道監營推其本錢移送羅州後又自濟州牧擇送監色與羅州官眼同使之給本錢取息以爲島民救荒之資予曰令廟堂問于曾經道伯草記稟處予曰此外亦必有可達者更爲詳達景祐曰此外別無可達者矣予曰臺臣之上京從宦久矣時政得失都民疾苦必有所見聞者無隱詳達以副救助之意景祐曰臣以遐鄕聾瞽之蹤時政得失都民疾苦果無所聞者矣予曰今見臺臣甚淳實而今於求助之下欲效京華諸人工謀不言之習甚慨然今此縷縷詢問者欲聞達人正直之言言雖不中必無見罪之理臺臣若能無隱直陳豈不爲一分報國之道耶上自袞闕一一直陳可也景祐曰聖敎及此丁寧懇惻臣雖愚迷如有可言豈敢咨且不言不思所以仰承德意之方乎果無見聞之可以仰達者矣予曰臺臣初登筵席想必不及周旋而然須加思量更爲陳達可也臨殿雖久予當不以爲勞矣景祐曰聖敎若是諄複臣當以近日所聞者仰達矣臣於待罪平巿官員之時聞巿人輩以禁亂革罷之事謂以無以支保此係都民事情故敢此仰達矣予曰此則大臣備員後自當量處此外更爲陳達可也景祐曰聖敎縷縷而不能對揚其萬一不勝惶悚此外果無所可達者矣予謂校理魚用謙曰諸堂以稟事頻數登筵今不必强覓而至於玉當職是論事且其登筵比諸堂稍罕進前陳達無使求助之意徒歸閑漫說話可也用謙曰聖候康復之後特命賓對至引入侍臺臣導之使言屢勤求助之敎臺臣雖以海外遐蹤初登筵席生疏做錯猶或可恕而職居言責終未能對揚聖意請施譴罷之典予曰憲臺之登筵周旋極爲鍊熟些少生疏何足責備不允擬律太涉不審爾則推考予曰玉堂旣以臺臣之無言至於請罷而竟又無所建白可謂責人則明豈無可言而然乎用謙曰如有可達豈敢不思對揚之道乎
정조 17년 · 목
校理魚用謙啓言筵席事體何等至嚴而今日入侍承旨乃於大臣奏對之際從傍勦說請當該承旨從重推考從之
정조 17년 · 강
掌令邊景祐引避賜批
정조 17년 · 목
景祐避嫌以爲臣以遐土賤品至愚極鹵猥蒙曠絕之聖恩特廁臺閣之任今日賓對猝地登筵非但擧止顚倒終未能對揚求助之聖意有此儒臣請罷之擧以何顏面一刻冒據於臺次乎請命遞斥批以勿辭亦勿退待
정조 17년 · 강
遞在外刑曹參判李鼎揆
정조 17년 · 목
因該曹坐不坐單子有是命
정조 17년 · 목
疏略曰臣之不避煩瀆一疏再疏又不但以三疏爲限必期於獲奉兪音而後已者亶由於誤恩之決不當承膺則顧何敢遽然自處以相職欲修相府之故事而然哉殿下乃反以初筵務實之道諄諄提諭於批旨之中有若慈父之詔穉子在臣私分榮感則至矣而當此冒死丐免之日承此格外殊異之渥又豈臣心之所敢安者乎抑臣切有所私自悶迫而今始披露者臣之有積年痼疾聖明之所俯燭也宿症闖發若將凘盡而初再疏時未嘗敢以此箇病狀控辭者誠以臣之膺命未膺命不係於病不病之故也目下症形旣無朝夕差歇之望王人之相守添臣罪上之罪更此呼籲伏乞亟賜處分仍卽召還史官以存國體以安賤分批以秋謁在近揆以分義卿等當備員參班矣次對之替使稟事諸宰來待亦豈鎭長若此者乎須考本司謄錄其例雖有之亦甚罕卿在董率之地尤不容一任其苟且屑越且聞領相言卿之所愼亦不至難强云一以爲所重一以念國體安心卽起簉朝以副延佇之思仍命入侍史官傳諭與之偕入
정조 17년 · 강
有政吏曹判書金思穆參判丁範祖進
정조 17년 · 목
以兪漢謨爲大司諫李周顯爲司諫李東宇爲持平閔鍾顯爲弘文提學徐龍輔爲刑曹參判李偃爲康翎縣監韓興裕爲咸平縣監
정조 17년 · 강
命新除守令當日辭朝
정조 17년 · 강
命停喬桐沁都今秋水操
정조 17년 · 목
因京畿水使許▣狀啓敎曰依狀聞施行而畿邑之喬桐一島海西之延白數邑旱損非細屬營之亦然可知喬桐及沁都所管操鍊則停之爲可下諭于留守及帥臣此狀啓還下送使之改修正上送
정조 17년 · 강
命古今島僉使張光郁貶題以中考施行推全羅水使李東植
정조 17년 · 목
該水使殿最啓本古今島僉使張光郁頗有氣力益勉綜核上點下南桃萬戶全在敬雖無顯疵盍束吏校中馬島萬戶朴文昌過矣柔善勖哉剛核中金甲島萬戶李祥僑捧糴不精濫杖可駭下○兵曹啓言坼見全羅右水使李東植褒貶啓本則古今島僉使張光郁題目宜置中考而置諸上考致勤點下請該帥臣推考光郁以中考施行允之
정조 17년 · 강
分揀定配罪人鄭惟儉
정조 17년 · 목
慶尙監司趙鎭宅以興海郡定配罪人鄭惟儉到配馳啓敎曰年少武弁駭妄所致定配則分揀
정조 17년 · 강
命延豐君李坤等備堂還差
정조 17년 · 목
備邊司啓言延豐君李坤刑曹判書趙宗鉉兵曹判書鄭好仁司直徐有防閔鍾顯李秉鼎吏曹判書金思穆竝備堂還差請金思穆仍察有司之任允之
정조 17년 · 강
命各道軍餉還上居末守令幷依事目勘處設賑諸邑守令依例分揀
정조 17년 · 목
備邊司啓言卽見慶尙前監司鄭大容前統制使李潤慶忠淸監司李亨元黃海前監司李敬一捧未捧狀啓則慶尙道新軍餉居末金海府使李文喆居二多大浦前僉使金處升居三西生前僉使韓聖寬新還上居末金海府使李文喆居二漆原前縣監成彥霖軍布作米居末金海府使李文喆居二順興前府使許晪居三星州前牧使李命杰射軍木作米及別會穀居末金海府使李文喆統營新餉居末金海府使李文喆居二固城前縣令元永龜居三晉州牧使朴宗厚昌原府使李汝節定山縣監鄭亮釆忠淸道新軍餉居末庇仁前縣監任長源居二平澤前縣監鄭述仁居三扶餘前縣監朴齊家新還上居末稷山縣監金在明居二栗峯察訪趙秀民黃海道舊還上未準捧善積僉使李師春所已萬戶李弘淵大峴別將姜弼贊云矣幷依事目勘處至於設賑諸邑自前有分揀之例金海漆原順興固城庇仁平澤稷山等邑諸守令幷爲分揀其餘還上居三守令請幷依事目勿論允之
정조 17년 · 강
命廟堂嚴飭諸道或有武弁營校之稱以潛行廉探者卽勘以假稱之律不卽跟捉從他現發則道臣守令置之重典仍命書付于營邑政堂
정조 17년 · 목
敎曰昨冬關西三南分遣潛往潛來之繡衣旣還枚擧行査者蓋欲扷例考績兼除當賑迎送之弊而北關雖多此例西南則罕有意謂有奸民之假稱矣聞兩南伯遞還者之言假稱姑無論甚至守令亦或以爲繡衣潛蹤之外又有宣傳官或壯勇衛之下來云云雖幸道伯之隨聞曉惑不至偏信而無識吏隸之所可不信者名以守宰不免其然之心豈不寒心之甚乎彼稍有文識之繡衣行輒僨事況未解事之武弁乎又況蟣風愚迷之營校賤流乎此似微事其爲朝廷之不尊莫甚於此旣聞之若不嚴防其弊難言令廟堂將此意嚴飭諸道此後一有涉疑者報營須卽勘以假稱之律然猶趑趄不卽跟捉從他現發則當該道臣守令置之重典斷不可已俾營邑書付政堂常目着念事一體嚴飭
정조 17년 · 목
義禁府啓言兵曹佐郞金膺著原情以爲檢飭疏忽致使掖隸無難擊鼓至煩登聞溺職之罪萬殞猶輕云泛稱遲晚請刑推得情敎以除刑推考律勘放後草記又啓請金膺著杖八十收贖奪告身三等放送允之
정조 17년 · 강
遞承旨李冕膺以林濟遠代之前望也
정조 17년 · 목
冕膺不爲仕進也
정조 17년 · 강
命優給李提督致祭時饗賓之需
정조 17년 · 목
敎曰明日李提督致祭時饗賓之需令該曹優送米布事分付
정조 17년 · 목
疏略曰臣冒入文字煩瀆之罪臣實自知而及承批旨兪音終閟乃以分義國體敎意截嚴臣雖極蔑識豈不知展謁時參班所重有在而臣方瀝盡肝血冒死丐免則顧何敢以相職自處濫廁相臣之列乎至如賓對亦非臣今日之所敢擬議者而聖敎至此震懍之餘慚恧曷極籍令臣任他雖點抗顏而出參班登對自以爲爲所重也念國體也云爾則臣固不足言而殿下將焉用如此無耻之一倖相乎臣之冒出不冒出雖不在於病勢之可强不可强而目下症形則實有漸就凘滅之慮矣鎭日瀆擾極知僭猥而理窮勢㞃不得不更此呼籲儻蒙聖慈曲加憐察卽收偕來之命俾得安意調治徐竢少間畢陳至懇則實天地生成之澤也批以中書聞有三讓之例過此不惟罕覯亦太過當卿旣無必可辭之義則旣辭又辭若將期於不出者萬萬非所望於卿卿何堅執乃爾況今雲霓之望不啻如渴者之求飮特以秋序之向闌或近於禮煩則瀆姑且心齋默祝以冀油然沛然之喜際因鄕事酬應添一如渴之思卿須亟回前見卽起幡然仍命遣史官傳諭
정조 17년 · 강
特贈故義士李士龍星州牧使旌其問錄其子孫仍命贈參判施文用後裔該道伯招見起送
정조 17년 · 목
敎曰我朝名將指先屈於忠武而以軍伍名聞天下者亦惟李士龍是已士龍星州人早編戎籍及應敵求赴錦州與天將祖大壽對陣礟之虛發爲敵所覺屢刃之不懾如是者三竟死於敵天將諜知之揭竿特書曰朝鮮義士李士龍嗚呼當辛巳之役若非士龍之一辦將何以有辭於後世乎昔唐之衛士殉節朱夫子猶表章之況以小國之軍伍爲天朝秉義立慬傑然爲東國之耿光而坐於人微地賤尙闕表章之典豈樹風迪彝之義星州礟手李士龍特贈星州牧使仍使地方官旌其里其後孫中可堪祿仕者先卽調用於軍門以聞向於本州牧使諸沫古蹟起感而有旌贈之擧今又因李士龍事思之本州曾聞有大明洞之稱者卽壬辰東援中軍施文用之奮墟云爾文用之父允濟官兵部力贊尙書石公東援之策而文用積勞行間因作我國人宣廟朝授僉摳職先朝贈亞卿且有受敎若曰俾施文用之後孫勿簽賤役是地又有是人則今豈可不思一例收錄之方乎贈參判施文用之後裔令道伯招見起送明日卽李提督祠堂侑享日也呼燭寫其祭文感激風泉觸類而引伸贈誥亦於明日安寶
정조 17년 · 강
命海西今秋水陸操依該道臣狀請停心
정조 17년 · 목
黃海監司李祖承狀啓以爲水陸兩操大關民事蓋以本道之失稔也臣將於秋巡遍審農形狀聞計料而比日躬行近營之坪屢察穡事之如何有時別遣親裨摘奸列邑之最甚則海州之負郭而難期成熟延安之大野而無望收穫推此數邑可想一道大抵今年雨澤一自東作以來尙無二三日滂沱賴有一二犂頻數立苖均適莖葉茁茂矣六月二十一日營下一番之雨亦未均及於一道而間或有霏洒之時旋卽爲烈晹之暴田穀之春耕夏種畓農之乾播水移除非萎黃儘是枯白遠近邑報俱曰判歉今若動發一道之軍遠赴兩次之操則十口救飢之資都歸一人之糜費數包納糴之物盡入一旬之齎糧民何以安接乎見今組練之擧莫如停正之爲愈本道今秋水陸操特爲權停事請令廟堂稟旨分付敎曰民情旣如此依狀請施行事回諭
정조 17년 · 강
遣禁將李漢豊侑享于李提督祠
정조 17년 · 강
有政吏曹判書金思穆進
정조 17년 · 목
以黃昇源爲戶曹參判李秉鼎爲同經筵
정조 17년 · 강
命訓鍊副正李甲會宣傳官尹始龍相換
정조 17년 · 목
因甲會肅單敎曰年少且已曾經與宣傳官尹始龍口傳相換
정조 17년 · 강
諭京畿海西道臣嚴飭列邑雨澤所報無或泛忽
정조 17년 · 목
京畿監司鄭昌順以營下始雨形止馳啓敎曰近來驟雨必有此疆爾累所得之多少而每見道狀之論列則各邑所報只從邑治所見而曰多曰少是豈宣諭中俾各躬審田野之本意乎時非看坪雖未日事周察長立路上若欲遍探掌內亦豈無方便之方乎目下得分得寸其益千金其利萬箱須體此意嚴飭列邑莫或如前泛忽喬桐一邑之獨被屢朔亢旱言念民事夙宵不能弛心今日沛然之喜亦果同得而海西之營下及延白被旱處近有沾潤處乎幷以此意下諭于兩道道臣
정조 17년 · 강
命宣傳官射會連五次居首黃勉基當待秋等試射更試後施賞
정조 17년 · 목
因該廳射會別單敎曰例當陞敍而連五次居首其才可尙秋等試射時當更試後施賞令該廳臨時微稟
정조 17년 · 강
禁推兵曹參知李庚運汰佐郞楊致鶴
정조 17년 · 목
金虎門入直把總改付標單子來呈稽緩也
정조 17년 · 강
廟宮展謁命以明日爲之
정조 17년 · 목
禮曹啓言取考謄錄則秋展謁之行於八月已有前例太廟景慕宮展謁吉日令日官推擇則來八月初八日九日十日俱吉云以何日定行乎敎以日熱雖如此調攝之節旣差勝當於明日展謁以此知悉○敎曰眞殿展拜後當出宮內門路以萬安門爲之
정조 17년 · 강
藥房政院以明日動駕請寢成命不許
정조 17년 · 목
樂房啓言廟宮展謁實出於追慕之孝思而第伏念玉候雖幸差勝顧今日氣新涼未生晚炎猶熾此時勞動恐有妨於大聖人保嗇之方區區下情不勝焦悶冒死仰籲伏乞亟存少愈之戒特寢動駕之命焉批以退去○政院啓言每秋展誠則然之禮也自廟徂宮不匱之孝也凡在群下孰不攅頌而第伏念聖候雖幸翌瘳而少愈有戒天時已屆中秋而晚炎愈酷此時動駕恐非保嗇之道臣等竊不勝區區憂慮之至伏況聖人之一動一靜未嘗不與天氣流通節序推移必也順其軌而參其化然後方可以對時合德當此早涼未動秋陽冞烈之際勞動於將攝之中周旋於殿闥之間萬有一添損之節則不但臣民之煎迫罔措亦非所以奉承宗廟意也玆敢相率仰暴愚忱亟寢成命以慰群情千萬幸甚批以晨朝往來豈至甚熱乎
정조 17년 · 강
領議政洪樂性左議政金履素校理魚用謙上箚賜批
정조 17년 · 목
樂性箚略曰秋炎尙熾不減三庚晨朝風霧每不晴佳此時動駕行禮有違節宣而況閱月靜攝之餘尤不宣觸冒勞攘致妨調將之節矣臣於向筵敢陳區區之忱幸蒙兪音而仲朔退行之禮從前多有則今何不待涼意之稍生而必行於朔朝乎聖孝之瞻慕雖切玉體之保嗇尤重伏願亟寢成命批以晨朝不至甚熱豈可中止乎仍命遣史官傳諭○履素箚略曰今此廟宮秋展謁之命旣是應行之典禮則以我聖上不匱之孝思必欲趁早躬行者臣雖愚迷豈敢不仰揣而第伏念向來康復之慶爲日未久忭幸雖切憂念未解重以近日以來日候旱乾烈陽連曝雖在處暑之後倍於三伏之時此時冒熱動駕勞損玉體恐有妨於聖人節宣之方玆敢短箚仰凟伏乞亟許還寢批以領相箚批已言之矣仍命遣史官傳諭○用謙箚略曰秋露方濡聖孝彌感式稽儀典將伸誠禮固知亶出於大聖人追慕羹墻之藹然至誠而第伏念晚暑未退日候尙熱殆無異於三庚之時雖非靜攝之餘其在聖躬保嗇之道宜軫節愼之方伏況玉候雖幸康復少愈之戒有不容暫弛之時乎玆敢冒昧陳箚伏乞特許還寢焉批以大臣箚批言之矣
정조 17년 · 강
申諭右議政金憙使之出肅參班
정조 17년 · 목
敎曰明日廟庭班聯時任諸大臣當備員進參卿須待朝出肅事更令偕來史官傳諭于右議政○記事官承膺祚書啓以爲傳諭于右議政金憙所住處則以爲臣雖愚迷豈不知鎭日凟擾極涉猥越而理窮勢迫病又危谻不得已冒死更籲於三疏之後而中書已例亦不暇顧矣及伏承批旨乃以太過當爲敎臣方震懍慙恧無地自容卽又伏奉聖諭揆以義分臣何敢復爲控辭之計乎且竊伏念與其久伏旅次徒犯逋慢之罪不若一登文陛畢陳肝膈之懇而伏況所重有在聖敎勤摯則固當承命趨造之不暇而第於許多日全廢食飮委頓辛苦之餘氣脫神眩收拾不得萬無自力蠢動之望臣罪於是乎益大矣臣若有一分可强之勢而乃敢如是則是豈臣子事君以誠之道乎儻蒙聖明曲垂矜察亟收史官偕入之命俾得以安意調治則臣謹當稍待數日中病勢之少間出肅恩命云矣臣旣承偕入之命姑爲仍留矣敎曰禮莫重於宗廟儀莫嚴於朝廷大臣爲廷僚之首而謁廟之行義當押班領左相則先詣或可强跨從非可論三相旣備一不押班不可使聞於隣國況卿無必辭之義今於附啓亦云數日中出肅而明日參班如是固辭萬萬慨然卿雖不出明日之班決不可無時任此意使領左相知之卿亦深念莫重莫嚴之禮儀强力出肅事更令偕來史官傳諭○書啓以爲傳諭于右議政金憙所住處則以爲臣於俄者附啓之後自知臣罪惶隕靡措玆又伏承聖諭辭旨截嚴誨責備至臣尤極震懍求死不得在臣分義何敢以狗馬賤疾復浼崇聽乎明日謹當出肅恩命云矣大臣今方入城臣亦隨入矣
정조 17년 · 강
命時囚李庚運遞職放送兵曹佐郞楊致鶴汰去分揀他司換差
정조 17년 · 목
因庚運囚單敎曰遞差放送郞官聞是鄕人而今番陞六區處人汰去分揀他司換差事分付
정조 17년 · 강
命蠲水原果川兩邑蟹貢
정조 17년 · 목
敎曰幾邑蟹貢在卽而水原府升爲留營之後以其所貢分屬他邑云而果川亦以輦路除雜役沿江面蟹貢因露梁牙兵之除役將爲疊役云兩邑蟹貢自今年除之事分付該道
정조 17년 · 강
黃海監司李祖承以金川郡民戶燒燼形止馳啓
정조 17년 · 목
狀啓以爲卽接金川郡守李勉基牒報則以爲本郡江東坊民家今月十九日夕時偶然失火延燒三十戶故修葺之具自官助給結構之役亦使隣里隨力相助俾各安接被燒中戶二戶各小米八斗小戶十四戶各小米七斗殘戶十三戶各小米六斗獨戶一戶小米五斗合十三石二斗以該邑所在管餉會付耗穀恤典題給云請令該曹依例會減而當此秋事方殷之時民家燒燼至於三十戶之多極爲矜悶故臣發遣親禆摘奸其被燒形止後中戶各租八斗小戶各租七斗殘獨戶各租六斗每戶醬一斗空石十立自臣營別爲題給亦自該邑私養山眞雜木量宜䂨給趁卽結構依奮奠接毋至失所之地爛傷人亦以相當藥物各別救療之意嚴關申飭於地方官矣敎以方農失所矜悶嚴飭邑宰着意顧助斯速奠接事回諭
정조 17년 · 목
自今七月二十六日至二十九日涉疑疾中部五名出幕郊外西部四十八名內向差七已差十八已差還入二十三出幕十七處南部三百七十三名內方痛六十五向差一百六已差六十已差還入一百四十二出幕六十七處北部七十七名內已差十二已差還入六十五出幕四處以上病人九十八名內方痛六十五向差一百十三已差九十已差還八二百三十出幕八十八處
정조 17년 · 강
忠淸監司李亨元以癘疫形止馳啓
정조 17년 · 목
狀啓以爲續接各邑所報則淸州舒川丹陽唐津定山靑陽平澤鴻山文義燕歧藍浦懷仁淸安木川全義懷德結城天安連山等十九邑幸而乾淨更無繼痛者其餘公州忠州洪州溫陽大興沔川瑞山林川韓山槐山淸風稷山牙山延豐新昌禮山堤川恩津德山鎭岑海美扶餘靑山石城庇仁保寧等二十六邑比前稍有寢熄之漸而間有方痛死亡之類總計其數則方痛爲四百九十二名死亡爲八十七名給糧救療之方顧助掩埋之節別加申飭今則庚炎已過新涼漸生似無熾盛之憲庶有寢熄之望誠爲萬幸矣
정조 17년 · 강
召見大臣閣臣及藥院三提調于誠正閣都提調洪樂性提調洪良浩副提調沈煥之判府事金鍾秀閣臣鄭民始徐有防徐鼎修徐龍輔鄭大容尹行任徐榮輔南公轍金祖淳
정조 17년 · 목
予謂樂性曰卿今以首揆登筵先言國事可乎敦諭亦已言之智將不如福將況福相乎以卿完福之人處之首揆朝廷自可和泰朝廷和泰則國家自可寧謐予甚欣幸矣樂性曰臣素無學識且乏才能雖在少壯之年猶難勘任況大馬之齒旣衰樗櫟之質已朽病情隆痼精神消耗筋力奔走簿書期會尙無以自效而秪緣感激殊渥怵畏義分且因今日承候乃有此出肅登筵之擧而及顧循省誠不勝惶愧萬萬矣且殿下每以福星爲敎尤切悚蹙之至矣臣之得至於此者皆殿下造命錫福之致也以臣眇福何能自致於此哉惟願亟降體諒之恩獲被生成之澤矣予曰大臣之任豈可責之以筋力乎卿則不必日赴朝堂正宜臥閤論道辭巽過矣金判府入城云卿或逢見而未知緣何上來云耶樂性曰俄於朝房相見而專爲蔡濟恭事而來云矣蔡濟恭上疏旣不頒布故雖不得詳知其許多悖逆之語而聞於金判府所傳其中四字凶言誠不勝驚心而痛骨卽此四字直是劇逆宜卽嚴明討罪以懲凶逆之徒矣予曰四字凶言未知何事樂性曰此乃明義錄所載謙賊之凶言也爲人臣而聞此凶言伈泄度日不思所以聲討之擧則荳可謂有臣分乎予曰金判府則自來秉執卽此義理故設有過於界限處人皆觀過原情至若他人則毫釐失言當爲何如人耶蔡領府疏亦不無甚麼意思而然毋論如此如彼更發此等之說則予亦爲不忍聞之敎樂性曰殿下何爲此不敢間不忍聞之敎乎況今聖候欠寧之時不必如是聲氣爲敎下情不勝悶迫矣予曰近來年紀漸多氣升之症越添而纔經五月晦間又以此事症情一倍蓋蔡領府疏欲伸義理而然矣樂性曰然則何不頒示中外以爲早辨忠逆之道乎予曰其中一二句語不無如何者矣民始曰其疏句語中多有凶言而若以原疏爲非則此則不然矣予謂煥之曰夜來以頭癤苦痛矣今聞領相出肅不得已强作酬接卿若只爲承候則第當召接如爲他事則實難召接以此意傳諭于金判府如云承候而來則與之偕入煥之承命出傳與判府事金鍾秀偕入進伏予曰俄令都承旨先諭予意而今日領相出仕登筵而卿亦意外入城同登此筵古人所云只可談風月正謂此時也鍾秀曰俄於閤外承聞都承旨所傳下敎而五月晦日次對略言其槪其後箚子一未承批臣之入城實爲此事而旣承俄下筵敎始知有聖候故臣亦以只爲承候爲言而向者有從容召接之敎間因賤疾又以口傳樞銜事不遑求對矣其疏雖下比而言之亦一厚謙也孔聖有言曰吾得由也惡言不至臣等雖不及子路之强勇似此凶言豈可比於尋常惡言乎雖在下之人若以此辱其親則其子之腐心痛骨當如何而況此何等莫重之事乎此實逆賊中無與比之逆矣予曰此何言耶卿旣謂只爲承候云矣又何發此等說話使予煩惱耶樂性曰聲氣辭敎實非調攝之道矣予曰安得不聲氣乎鍾秀曰到今在下者別無可達之辭自上亦無可解之敎何必聲氣爲也近來設禁之令亦爲塞言路之一端此豈淸朝美事乎予曰此等之言塞之何妨此豈可彼人此人說往說來者乎予尤氣甚不平略言于領相卿其出而詳問也予則其疏云云謂朝廷而言豈可如是深看仍以謂之辱乎頃者卿云見其疏批而急急出肅云然則雖非予言卿等可以默諒大抵一提學見之之說予語次間不緊說道矣民始曰大臣若聲討則宜料量始終而爲之不然則只承候而出決不可乍發乍縮徒歸屑越之科矣樂性曰其言誠然矣予敎鍾秀曰外間不知其疏中句語之如何或謂卿擧措得當云而予則以爲不然也卿欲何時下去乎鍾秀曰若得請則卽爲下去矣予曰得請者何事俄者一提學之言誠然出而講究其去就爲當而此筵則更勿提此事也煥之曰領相及一提學之言誠慨然矣原疏雖不頒示而臣亦有耳剽者臣子之義固當明張懲討之不睱此豈睱豫之事乎予謂鍾秀曰卿旣上來譯院取才從近出令爲好此亦國事不可無端久抛耳鍾秀曰此等事臣實未遑矣予曰何至癈務也若以向者事判府更有一言則當以俄下不忍間之敎爲答矣鍾秀曰自今以後無非臣負罪之日矣臣之迷執竊以爲不得請則不可已也予曰卿以其疏如是齗齗大臣雖不可面質卿欲與彼大臣面對以決其疏句語爲逆與否乎鍾秀曰共戴一天尙以爲憤況同登筵席乎予曰若時日稍久則自當爛熳同歸何必如是鍾秀曰賤臣雖無似何如是爲敎耶予曰卿若爲譯院取才則姑留數日而不然則勢難從容召接卽爲下去似好諒處之也○敎曰進御香薷正氣散一貼煎入
정조 17년 · 강
命假注書李弘達拿處尋勘放
정조 17년 · 목
政院啓言大臣方在中樞府直房入來之意遣史官傳諭事命下故使假注書李弘達傳諭矣誤傳於議政府直房領議政所住處云大臣去就何等重大而有此傳命之誤錯事極驚駭請當該注書重勘敎以拿處○因金吾囚單敎曰以公罪考律勘放
정조 17년 · 강
汰鍼醫金麗顯崔遂燁韓重鼎
정조 17년 · 목
內局啓言出去醫官處依下敎招問則金麗顯崔遂燁韓重鼎等以食代次暫時出去云矣御藥事體何等嚴重而議定書入之後徑先出去極爲痛駭臣之不能檢飭萬萬惶恐而該醫官等依下敎出付該府矣○義禁府啓言鍼醫金麗顯崔遂燁韓重鼎等兩間嚴囚各間矣敎以汰去放送
정조 17년 · 강
罷校理宋翼孝尹光普副校理姜忱李錫夏修撰鄭尙愚副修撰尹羽烈韓光植職
정조 17년 · 강
命宣傳官鄭惟儉令兵判棍問勘處
정조 17년 · 목
京畿監司鄭昌順狀啓以爲今日朝前忽有綠袍着笠之人來到營門之前稱以奉命急呼營吏牽來善步之大馬營吏以爲近有新頒定式雖奉命行次以兵曹驛馬騎到畿驛當站替把以去若自畿營徑許替把與受同罪濫騎同律云則其人手自執鞭亂打營吏解其頭䯻繫之馬尾使其從人驅之而去云臣聞其所爲極甚駭悖及至中路始解營吏使之擔歸臣睌始聞知卽是宣傳官鶯峯摘奸之行而旣是奉命之人則宜有體貌之尊違式責馬已極妄率解䯻繫馬尤爲悖戾其在杜後弊遵定式之道不可不嚴處請當該宣傳官捧現告令該府拿問重勘敎以違式濫把之外捽髮繫馬尾云者節節駭然令兵判棍問事狀草記勘處事分付○兵曹啓言當該宣傳官鄭惟儉捉致拿入發問目決棍七度取招則以爲渠以遐方之人新頒定式全然不知急於復命到畿營責出馬匹則營吏謂以無例終不擧行以致馳進之遲滯故不勝其駭憤果使繫于馬後而不過十餘步亦卽解繫使之捉來于馬頭行到沙峴一鬣來到故卽已還送莫非渠愚迷所致違式犯科之罪萬死無惜云渠之入仕已過周歲定式之全然不知云者已極不成說設有營吏眞有可罪之端或棍或笞猶或可也至於繫䯻馬尾駭悖莫甚棍問之下不敢隱諱旣已遲晚請令該府拿問嚴勘允之
정조 17년 · 강
忠淸監司李亨元以結城前縣監朴尙春扶餘前縣監朴齊家所犯諸條査啓
정조 17년 · 강
命受鍼當否問于諸醫以啓
정조 17년 · 목
藥院啓請診候敎以頭癤面腫昨又添劇洗付有害茶湯無效氣愈菀而炎益上面是諸陽之會頭又衆陽所絡而始肆少陽之分▣及督脈之次左至于鬢邊下至于鬚際又傍出于絲竹宂此皆膈上浮遊之火噴則尖綻藏輒煩懣而上熱未除中寒闖發卽醫家炯戒也涼劑之不可多試亦如此惟有發陳引越之方庶可責功經絡受鍼當否問于諸醫以啓欲決意試之矣○藥院啓言批旨下敎詳問于諸鍼醫則以爲伏見下敎中症候則疏鬱散熱之道恐不可專責於湯劑發陳引越之方聖敎至當經絡受鍼誠爲合當而三庚勿碇載在醫書其在愼重之義不敢輕議云矣敎以此不過一時疏通經絡雖値三伏不必爲拘明日當受鍼矣
정조 17년 · 강
召見藥院提調洪良浩于重熙堂
정조 17년 · 목
敎曰進御香薷正氣散前方中加黃連麩炒五分一貼卽爲煎入
정조 17년 · 강
召見藥院三提調于重熙堂受鍼都提調洪樂性提調洪良浩副提調洪義榮
정조 17년 · 목
樂性等曰今日受鍼事下敎矣先命藥醫診察後受鍼何如予曰近來醫官全不畏愼日前金順行下詢之下言笑相雜至於藥物絡石浮萍之屬初不知爲何物皆以相類之種製入豈有如許事體乎金順行及掌務官等卿等區別勘罪可也仍受鍼三部足部臨挹咸谷手部合谷面部迎香攢竹
정조 17년 · 강
命藥房夕問安及明日受鍼時朝廷問安勿爲之藥院直宿亦勿爲之
정조 17년 · 목
敎曰以近例言之先朝庚午年癤候受鍼時不爲直宿則今番豈可爲之乎藥院勿爲直宿事分付
정조 17년 · 강
命金吾時囚卽爲照律
정조 17년 · 목
義禁府以穆陵參奉閔致謙拿囚啓敎以日熱如此捧供後待判下卽爲照律而以草記功議區別擧行
정조 17년 · 강
遞同義禁林濟遠李洪載
정조 17년 · 목
政院啓言義禁府都事來言時囚今日捧供照律事命下而判義禁未差同義禁林濟遠差祭李洪載身病只有同義禁趙心泰無以備員擧行云請同義禁李洪載卽爲牌招判義禁今日政差出待下批牌招開坐允之敎以差祭及有實病人許遞
정조 17년 · 강
罷黜利川府使沈禧
정조 17년 · 목
吏批啓言今日政廳考見京畿褒貶啓本則利川府使沈禧以公堂失言糴法難恕爲目則宜置下考而置諸中考請該道道臣推考利川府使沈禧罷黜允之
정조 17년 · 강
特命掌令姜鳳瑞今日內呈辭歸覲
정조 17년 · 목
吏曹啓言侍從臣父年七十人每於歲首抄啓加資而新有應推恩人雖非歲首亦爲稟行事載在法典矣侍從臣父年七十人別單書入幼學姜時楊年七十五掌令姜鳳瑞父敎曰耽羅侍從考之邑誌卽初有而其中一臺臣之父又有年近八十者今乃依例加資事涉稀貴掌令姜鳳瑞今日內許捧覲親呈辭使之歸覲老人懸玉之鬢
정조 17년 · 목
以丁範祖爲吏曹參判魚用謙爲校理李東稷爲副修撰金頤柱爲知敦寧具庠爲判尹曺允大爲禮曹參判沈晉賢爲刑曹參判洪檍爲判義禁申光履李書九爲同義禁李壽哲爲興海郡守○因利川府使望筒敎曰畿內郡守中擬入其代時仕武臣差送而武臣虛司果都政翌政竝與加設窠而猶皆區處則南弼壽金儀祥等之因誤傳公然落職司謁雖十次科治何益於渠乎今日政作武窠單付區處事分付○南寅老爲利川府使幼學姜時揚通政下批
정조 17년 · 강
命兵判鄭好仁越俸承旨金啓洛遞差
정조 17년 · 목
初命金儀祥等作窠單付而兵批以階梯擬入不爲直付敎曰兵判亦知近日之靜攝矣且欲除酬應有今政單付之命則初旣懸病而忽地追入不緊望筒連爲書入者萬萬駭然況履歷未必非直付者乎如許之事如是擧行此亦紀綱所在兵曹判書鄭好仁越俸一等當該承旨遞差階梯望筒幷勿施
정조 17년 · 목
以趙台鎭爲金浦郡守南弼壽武兼單付金儀祥訓鍊僉正單付
정조 17년 · 강
以李書九爲承旨前望也
정조 17년 · 강
命今日受鍼勿入正時待下敎入侍
정조 17년 · 목
藥院啓請診候敎以昨見招來之醫依其言付藥未及一吸竹項痛勢已止意謂適然及夜益覺豁然不知再昨以前之痛在何處醫可謂名醫藥可謂神方豈知近日鹵下之俗有此隱技秘笈頭上痛勢減却八九分而面姑不能付藥刺意一羕鍼亦旣始之今日亦當受鍼而勿入正時待下敎入侍
정조 17년 · 강
召見藥院提調于迎春軒受鍼提調洪良浩副提調洪義榮
정조 17년 · 강
以姜時煥爲穆陵別檢徐有惇爲參奉口傳也
정조 17년 · 강
命穆陵別檢洪時濟參奉閔致謙南平前縣監宋欽書等定配宣傳官鄭惟儉安興前僉使申德就等議處結城前縣監朴尙春扶餘前縣監朴齊家等照律
정조 17년 · 목
自七月初一日至初五日中部涉疑疾三十三名出幕東部涉疑疾無西部涉疑疾九十五名內方痛十三名向差十九名已差五十二名已差還入十一名出幕四十五處南部涉疑疾一千五十二名內方痛一百七十一名向差五百六十一名已差一百四十四名已差還入一百七十三名死亡三名出幕二百四十七處北部涉疑疾四百四十二名內方痛一百五十八名向差一百二十五名已差一百四十四名已差還入十一名死亡四名出幕一百三十三處東活人署涉疑疾六名內方痛一名向差三名已差還入二名西活人署涉疑疾八名內方痛二名向差三名已差還入三名以上病人一千六百三名內方痛三百四十五名向差七百十一名已差三百四十名已差還入二百名死亡七名出幕四百二十五處
정조 17년 · 목
藥院提調洪良浩副提調洪義榮爲承候來待政院啓稟敎以日熱如此酬應難矣卿等退去旣得良方漸有差意自初試鍼之擧非爲其眞箇責效且擧措張大上下皆勞受鍼自明日停止事知悉廷候亦勿爲之
정조 17년 · 강
判府事金鍾秀上箚賜批
정조 17년 · 목
箚略曰臣於筵退翌日封章縣道願在畢忠事關莫重而仄間原疏到政院之後承宣道臣私相與受至今未徹乙覽事未前有聽間大駭臣何足言有辱朝廷乞卽取入疏本明賜處分然後承宣道臣各以其罪罪之以存國體焉批以未徹之疏雖一言半辭若不涉禁則喉院之往復畿營還送疏本有若諸臣章奏之退却然者後弊所在決不可不嚴處若或豪忽及於是相疏雖體重禁令亦自在不收禁令之前奚但承宣之不敢捧卿亦不當不請收禁而犯此冒禁之擧自歸效嚬之科矣承宣畿伯之可罪不可罪未見疏本不可以懸空之然疑而臆決至於取見之請觀於政院之往復畿營甚殊常果然涉禁與否以口傳附奏於史官之回仍命遣史官傳諭
정조 17년 · 강
承旨洪義榮金孝建洪仁浩等聯疏還給仍飭義榮毋敢處義
정조 17년 · 목
疏略曰臣等卽伏見判府事金鍾秀箚子則以疏本未徹事論列請勘辭意嚴峻臣等誠不勝瞿然慚惶之罪臣等豈不知相臣上疏之體重而時値靜欇旣難煩瀆且涉禁令未敢踰越果與畿營往復自畿營推去矣今此論勘不可但以溺職之罪言而已玆敢聯陳短章徑出禁扄伏乞聖明重勘臣等之罪以嚴公議敎曰大臣雖重禁令自在則收禁之前決不可捧入矣至於送于畿營送于本家之當否姑捨是事係無稽之例則職在惟允宜有善處之擧而不此爲致有此煩聒上疏還給疏本未見則遣辭涉禁之淺深果然如何不可臆料決處而萬一涉禁雖畿伯豈敢捧踰敦義門畿伯設或不知申禁兵曹尤豈敢捧入金虎門乎法者惟行不惟反況本事乎當待附奏有所處分矣諸承旨牌招入直○政院以右承旨洪義榮等陳疏出去啓請同副承旨金翰東牌招坐直敎以與都承旨一體牌招至於右承旨此時豈敢徑出乎蔭承宣處義無異武承宣凡有情勢猶不敢突兀況此時爲此亦非領相家規模入來與否使之自量爲之
정조 17년 · 강
勘放結城前縣監朴尙春扶餘前縣監朴齊家安興前僉使申德就配宣傳官鄭惟儉于興海郡
정조 17년 · 목
義禁府啓言安興前僉使申德就漕船之遇風飄蕩雖出於所斤掌內畢竟臭載之患旣在本鎭之境揆以法意有難容貸請以此照律敎以照律草記勘放而安興臭載之使該鎭將當之以除民邑迎送之弊事勢雖似然矣所謂所掌之地方如非屬於鎭者摖以國體以不管之地方責掌內之擧行亦甚不可令廟堂問于該道道帥臣從長論理報來後草記又啓言宣傳官鄭惟儉馹騎替把自有其所而纔到畿營違式責馬已極駭然營吏眞有可罪之端則如法推治何所不可而繫䯻馬後尤涉駭妄請以此照律敎以草記照律勘放○該府啓請結城前縣監朴尙春依律文十年禁錮以其年六十三分揀杖一百收贖告身書行追奪私罪施行允之敎以功減一等又啓請扶餘前縣監朴齊家依律文杖一百收贖告身盡行追奪流三千里定配私罪施行敎以今番外邑之稱以營賑犯手公穀其弊不可不嚴懲而許多繡啓未間一倅之以那移傍照用律而日前特敎嚴問之湖西諸囚照律尤無形獨於無勢庶類若是低仰照律乎諸道自備守令旣難一一用此律則何必偏用於積年效勞於莫重御製文字之人乎此囚依同罪他囚例奪告身放送又啓請安興前僉使申德就依律文罷黜放送宣傳官鄭惟儉依律文杖一百收贖告身盡行追奪興海郡流三千里定配允之敎以如有功議各減一等○該府啓言時囚罪人朴齊家依他囚例奪告身放送事命下矣朴齊家杖一百收贖告身盡行追奪放送敎以如有功議各減一等又啓言朴齊家議減一等鄭惟儉無功議申德就罷黜無功議減等之例矣
정조 17년 · 강
命禁府律官李允廸秋曹保囚待開坐嚴杖一百以懲低仰照律之罪
정조 17년 · 목
刑曹以李允廸嚴囚啓敎以曹內保囚待開坐各別嚴杖一百度以懲低仰照律之罪
정조 17년 · 목
藥院啓請診候敎以昨以鬢癤之結核頷腫之肆毒頗甚苦之付單方旋卽立效今日則頭與面浮處漸低痛意快止差過一兩日足可如常卿等不必入侍矣
정조 17년 · 강
命醫人皮載吉鍼醫加差仍令該曹六品職調用
정조 17년 · 목
內醫院啓言醫人皮載吉術業極爲精通超出等夷今番癤候至於兼旬之久而劑進良方輒奏奇效一日二日漸益差復其所殫誠著功宜加別般酬奬請皮載吉爲先鋮醫加差下仍令該曹東西班六品正職卽爲調用且待聖候快復更爲加等論賞允之又啓言醫人皮載吉東西班六品正職調用事命下矣問于吏兵曹則吏曹時無相當職見窠兵曹內職則無相當正職而外職則監牧官爲六品正職云當以監牧官調用而時無見窠不可等待其瓜限矣請監牧官優厚窠中近瓜者作窠卽爲調用允之
정조 17년 · 강
承旨沈煥之上疏還給
정조 17년 · 목
疏略曰三昨判府事金鍾秀上疏自畿營到院之際臣職忝一院之長不能指導該房善爲周旋致煩聖慮於靜攝之中臣罪卽此萬死有餘況於大臣箚子論罪臣等極其峻嚴趨伏闕下惟俟鈇銊之誅而第臣於此有區區愚慮附進一言焉噫政院之設官實爲國之喉舌也若臣至愚猥叨是任惟以奉遵聖旨爲忠違忤聖旨爲懼甚至於懲討之大義一奉禁令則自大官三司凡有箚章小涉此等處者直以彌縫推却爲能此可爲殿下喉舌之官者耶昔在乙丙麟謙諸賊布黨滿廷圖危宗社當此之時國勢岌嶪凛如一毫故相臣徐命善之一疏卽到本院無敢阻搪以徹乙覽遂成隻手擎天之功鳴呼休哉聖朝待言者之盛德也伏願殿下回鑑于此而亟撤諸條禁令以辛國事仍治臣不職之罪
정조 17년 · 강
京畿監司鄭昌順從縣道上疏賜例批
정조 17년 · 목
疏略曰臣待罪藩寄觸事憒劣早晚僨誤臣固自知今者相臣之箚出而失職之罪著矣日前判府事金鍾秀疏自縣道上來臣卽地封啓入呈喉院則以爲疏中辭語或涉禁令不許登徹還付出送此際相臣之行聞已入城臣又以大臣去就封啓馳聞意謂大臣今旣上京推還原疏自可直呈身在京第疏由縣道摖諸事理有違格例果以此意送吏往告相持數日終不回聽疏留營廳身已還山臨行之時忽又發牌以莫重討逆之疏敢欲任意還送爲罪書諸牌面捉囚營吏若使大臣沫飮之義緣臣而不得伸則臣雖滅死萬萬將何以自贖也臣方悚懍伏地俟勘又見箚語聲罪甚嚴伏乞聖明亟削臣職以謝公議
정조 17년 · 강
命泮儒七夕製處暑後更稟
정조 17년 · 목
成均館啓言今七月初七日儒生上旬輪次當爲設行而大提學未差限內不得爲之矣敎以日熱如此處暑後更稟
정조 17년 · 강
命承旨沈煥之洪仁浩金孝建金翰東等遞差仍令該府勘律
정조 17년 · 목
敎曰今聞傳諭史官口語附奏之語大臣疏中無涉禁之句而只有用臣勘臣等自引之語幷與收禁之請不爲槪及云云捧與不捧初不必持難則何故往復畿營乎在院承旨等罪其罪事依箚請許施其中仕進藥院者勿論至於畿伯則以大臣之伊日旋卽入京不得以縣道上送之意有所往復事理固然亦爲勿論事分付○政院啓言承旨等罪甚罪依箚請許施事命下矣以何傳旨捧入乎敎以旣非涉禁而曰以涉禁致有往復之擧者大關後弊令該府勘以不應爲之公律後草記事分付雖不捧供旣令勘律則勢難仍帶依例先捧遞差傳旨
정조 17년 · 강
以洪明浩李冕膺南公轍兪漢寧爲承旨前望也
정조 17년 · 강
召見藥院提調于重熙堂提調洪良浩副提調洪義榮
정조 17년 · 강
勘放前承旨沈煥之洪仁浩金孝建金翰東金啓洛等保放康津前縣監成彥檝
정조 17년 · 목
因煥之等勘律傳旨敎以日熱如此先勘放後草記○義禁府啓言前承旨沈煥之洪仁浩金孝建金翰東金啓洛等以不應爲公律勘放事命下矣沈煥之洪仁浩金孝建金翰東金啓洛等今方待命依例拿囚而幷以不應爲事理重公律各杖八十收贖仍爲放送○因彥檝囚單敎以保放開坐時還囚捧供
정조 17년 · 강
命藥院自明日只問候勿請承候內閣政院玉堂問安亦勿爲之
정조 17년 · 목
敎曰如此極熱請臣承候入侍徒煩酬應明日則藥院只問候勿請承候內閣政院玉堂問安勿爲之事分付
정조 17년 · 강
秋曹以律官李允迪嚴杖一百懲礪放送啓
정조 17년 · 목
批以差勝後一樣而日熱愈甚連喫淸心丸自可淸熱卿等不必入侍矣
정조 17년 · 강
命文臣殿講處暑後更稟
정조 17년 · 강
命前吏判李▣前兵判徐有防竝施不敍之典
정조 17년 · 목
全羅監司權▣狀啓以爲因兵曹關全州武兼鄭宅柱光陽忠翊將安復和可以上去肅命與否筋力有無年歲幾許探問報來之意發關分付於各該地方官矣全州判官李東野牒呈內本府武兼鄭宅柱時年六十四而上去肅命次今月初二日發程上京云光陽忠翊將安復和則待其地方官報來更卽馳啓計料敎曰前兵判事極爲駭然矣近來凡百擧行首尾專不管領雖以此事言之今番諸道作散人收用之擧是何等拔例振滯則雖無傳敎猶不敢若是泛忽而提飭申申聽差不聞甚至都政日下敎初不知委諸道者豈成說乎昨見諸道狀本令又見湖南狀本只以翌日政忠壯將等收用人訪間事登間然則大政除拜者莫知東西而尙在渠家如許有司之臣將焉用哉前兵判徐有防處其委折爲先問啓後施以不敍之典事實猶未可知傳旨則待問啓下批棒入筵敎之承聆雖有間隔吏曹則竝與翌日政下敎尙不知委豈特兩罪俱發前吏判李▣亦施不敍之典
정조 17년 · 강
召見藥院提調及大臣閣臣于集福軒藥房提調洪良浩副提調洪義榮判府使朴宗岳左議政金履素閣臣鄭民始徐鼎修徐龍輔鄭大容尹行任徐榮輔南公轍金祖淳
정조 17년 · 목
藥院請診也大臣閣臣爲承候也
정조 17년 · 강
命進御淸肺湯一貼前入
정조 17년 · 강
命湖南牟還三分一加分八九月納軍布退限十月嶺南留庫穀量宜加分未捧牟還一萬六千五百石依詳定例許令代納移充漕倉除留米換貿之價仍推兩道伯
정조 17년 · 목
左議政金履素啓言頃因湖南御史鄭東榦別單賑後接濟之策令道臣出意見狀聞之意覆啓分付矣卽見全羅監司權▣狀啓則以爲賑後接濟惟在還分而纔經大賑穀簿蕩然措處無路大同儲置米多數留在處較量一年應下限數除留從略改色而若以陳縮之米依例移錄還分竝耗捧上則反爲厲民之慮特許無耗改色各衙門兩麥還上應分都數爲二十萬四千九百石而今年民勢不可以常年比輪留庫中量宜加分各軍保納番自有月當而目今催督之困實爲可矜八九兩朔京外各衙門納身軍布代錢限十月退限事竝令廟堂稟旨分付矣儲置改色事法意本自嚴重已不可輕易議到且或有陳腐列邑必請改色則今豈有多石之可助民食者乎雖以道內事情言之大同儲置數本不敷還穀留庫餘者尙多以此儲置改色之請何難推移於糶穀留庫之中乎此則置之牟還加分事民勢旣如此則朝廷不可靳難而南土早穀非久可以登場加糶過多在民亦非好事限三分一許施身軍布退限事各軍門則本無當番而獨兵曹騎步兵之八九月當納十月退限其間不過一二朔此則依所請許施而麥旣未登饑餘民情若是憫急則道臣何不早自周旋以爲接濟之道乃於繡啓頒下之後始爲陳聞於朝廷者未免稽緩該道臣權▣從重推考何如從之履素曰頃因嶺南御史李相璜別單還賑之餘接濟措處之方具意見狀聞之意覆啓分付矣卽見慶尙監司趙鎭宅狀啓則以爲本道饑饉荐仍瘡痍未起繼等排分趁時給種專靠牟還而各邑倉儲幾盡於賑資又罄於加分而以時留實數及牟還已捧條從略磨鍊區劃移轉塗沫分排至若麥歉尤甚邑還民外最貪窮之類別般經紀從便救急而牟還都數爲四十萬石而見今未捧殆近五分之一邑牒民訴專在於作租作錢有例無例闊狹弛張然後民庶息肩作租一款從民願許施恐爲方便之道且代捧雖違法例第念三漕倉除留米五千五百石換貿價一萬六千五百兩每於穀多邑中年例區劃今以牟還未捧中一萬六千五百石依詳定例許令代納以準除留換貿之價則猶可紓力上項所陳留庫穀量宜加分牟還未捧條作租與代納事竝請令廟堂稟處矣大饑之餘麥又未登民情若是悶急則或加分或轉粟經紀接濟惟在道臣之量度形勢便宜從事而第念加糶之過多在窮民亦足爲可悶之端且早穀非久可以登場務從節略無或過濫畢加分後從實數登聞而至於未捧牟還之作錢或作租事租與錢均是爲民紓力之意以此未捧牟還作錢移充於漕倉換貿米之價秋後還耗更不除出作錢仍作元穀則事甚便好而第其事面之正當不如作租之如法未捧牟還一萬六千五百石依式例待秋作租之意分付而毋論加分之量宜與定數牟還之代錢或作租固當指一仰請以待處分而今此狀辭頗欠分曉揆以事體殊甚未安該道道臣推考何如從之敎曰作租一款名色之正大莫如本色而嶺民所負之昨年當年條穀物不啻卜重如有一分息肩之方不必膠守常格況換此納彼亦不涉於錢還數爻亦甚零星依所請許施以紓一分民力
정조 17년 · 강
命前兵判徐有防依昨日下敎捧傳旨
정조 17년 · 목
政院啓言問啓事命下矣問于前兵曹判書徐有防處則以爲臣猥以無似忝叨銓地猝當大政瘡疣百出今又以大政日傳敎之初不知委伏承問啓之命惶懍震越不知所達臣於大政日伏承丙申以前作散者一幷抄出書啓自今政先爲收用事分付兩銓之傳敎而臣矇昧昏謬初未知委於諸道一則臣罪二則臣罪惟伏竢鈇鉞之誅而已云矣敎以其時以行會諸道事筵敎何如則東銓擧行雖未暸然事當提醒同爲而乃如彼做錯依昨日下敎卽爲捧傳旨
정조 17년 · 강
命當該司謁令攸司科治承旨兪漢寧禁推尋命漢寧以公罪勘放重推承旨李書九
정조 17년 · 목
政院啓言昨日湖南道臣狀啓稟處下敎中初無稟事堂上來待之命而因司謁之錯傳致有此誤爲知委之擧啓辭亦不能審愼出入臣則不勝惶恐而當該司謁不可無警請令攸司從重科治允之敎以雖以承旨言之豈不知有司與稟事之語訓自異而任其誤傳近來承宣擧行皆如此當該承旨禁推完伯祗受狀啓來到後勘放又啓言前承旨兪漢寧禁推完伯狀啓來到後勘放事命下矣狀啓昨日已爲來到何以爲之乎敎以然則以公罪勘放後草記事分付而新入生疏設有做錯爲右位者若能提醒豈有是也昨夜坐直右位承旨從重推考
정조 17년 · 강
有政吏曹判書李文源兵曹判書鄭好仁進
정조 17년 · 목
以徐有秉爲承旨宋民載爲副校理嚴耆爲修撰田德顯爲宣傳官初仕也皮載吉爲羅州監牧官○因羅州監牧官監筒敎曰前官赴任屬耳待限滿前數朔新除者下逆
정조 17년 · 강
召見大臣備堂閣臣及輪對官于熙政堂判府事金鍾秀右議政金憙行司直鄭民始李文源右參贊洪秀輔兵曹判書鄭好仁行副司直徐有防刑曹判書李得臣行副司直李敬懋訓鍊都正趙心泰開城留守金魯永副司直尹行任原任直提學徐鼎修原任直閣徐龍輔檢校直閣鄭大容徐榮輔南公轍直閣金祖淳
정조 17년 · 목
敎曰來待閣臣次對同爲入侍○予謂判府事金鍾秀曰昨日酬酢卿果成出筵說乎鍾秀曰已有錄出持來矣予命入之覽後敎曰所錄或有未圓暢處卿小退閤外休息則次對罷後當更召接矣仍命鍾秀小退小頃予御誠正閣命金判府事更爲入侍予曰卿於前領相疏大要則旣已釋然至於董狐之筆四字亦不必深看矣鍾秀曰臣未見原疏之故有不能釋然者此也予曰卿先退姑爲留坐賓廳則原疏當取示矣
정조 17년 · 강
命備邊郞李性林降定守門將推有司堂上尹行任
정조 17년 · 목
敎曰近來備郞之規行規步旣非奔走於南山白岳之樣而回公猶不敢若此況莫重傳諭惟意遲滯臨筵過時尙不以去就來稟當該不飭之有司堂上推考該郞李性林降定守門將
정조 17년 · 강
以尹序東爲校理前望也
정조 17년 · 강
命忠武公李舜臣奉祀孫直長李昌熙湖西守令窠口傳擬入
정조 17년 · 목
敎曰忠武公李舜臣家致祭在明而今日適因輪對見其奉祀孫義盈庫直長李昌熙尙在角帶旣非拔例收錄之意況篆首書下之後宜使看其功而官以享湖西守令令該曹見窠移付其代口傳擬入事分付
정조 17년 · 강
以申大羽爲江東縣監李昌熙爲陰城縣監竝口傳也
정조 17년 · 강
命右議政金憙勿胥命
정조 17년 · 목
政院啓言議政府錄事來言右議政金憙嚴敎之下求死不得走伏金吾門外恭俟鈇鉞之誅云仍納命召何以爲之敎以勿待命事遣史官傳諭仍傳命召又啓言右議政金憙雖伏承勿待命之敎有罪未勘尤極惶懍仍伏金吾門外恭俟鈇鉞之誅云仍納命召何以爲之敎以勿待命事更遣史官傳諭仍傳命召
정조 17년 · 목
守禦使李文源啓言本廳習操自廟堂覆啓蒙允矣合操停廢今爲三十五年久廢之後荐歉之餘五營赴操民弊不少而詰戎之政亦爲重大今方設行而犒饋試射放等所入財物不可不依舊例請得需用矣敎以停操
정조 17년 · 강
飭兵曹句管關西小米停退條無遺盡捧諸般軍布各別擇納
정조 17년 · 목
兵曹判書鄭好仁啓言本曹句管關西小米二萬石年年取耗二千石以補軍物修改及本曹經用之需當初定式法意嚴明而收送之節漸不如初己酉辛亥兩年停退卽四千六百餘石矣今年則關西方有豐登之望停退條無遺盡捧之意請出擧條申飭敎以令廟堂稟處好仁曰騎步軍布及諸般價布自是曹中經用軍兵接濟者也近年以來連値綿荒純錢邑雖無可論錢木參半中木邊則非但麤劣尺短莫甚必是監色輩幻弄之致今年綿農庶有豐登之望申飭諸道諸般軍布捧納時嚴束監色各別擇納之意請預先知委從之
정조 17년 · 목
司成李祉永所懷以爲居齋儒生月三講製自是古制而近久不行臣於入直時每見齋生優遊度日殊非作興之意令大司成分設講製一月三次無使廢闕則庶有興起勸勵之效矣從之
정조 17년 · 강
命宙合樓大奉審時贊儀笏記陞樓擧行
정조 17년 · 목
贊儀李衡弼所懷以爲辛丑辛亥兩年御眞奉安于宙合樓時因傳敎讀笏記於樓上矣其後大奉審時每於階下讀笏記與樓上節次參差不合以致莫重擧行之顚錯此後則依傳敎陞樓擧行恐合事宜從之
정조 17년 · 강
遞承旨洪義榮以徐龍輔代之前望也
정조 17년 · 강
頒示領府事蔡濟恭上疏于賓廳
정조 17년 · 목
敎曰今則領府事原疏頒示無所不可然此何等不敢不忍言之事則亦豈可循例頒示乎取其原疏出示大臣正合事理封還本如有之卽爲封入于賓廳事遣史官傳諭于領府事○假注書李弘達書啓臣敬奉聖諭馳往傳諭于領府事所住處則以爲臣之向日疏本有卽爲封入賓廳之敎臣之惶感當如何而第臣之在水城也史官賚持原疏來宣下敎曰此疏本堅封以下雖家人勿爲抍示臣不勝悚惶史官纔出門外便卽燒火幷與草本而無一字留置者今雖欲封入不可得矣其時疏本旣入大內或者日省錄中有所抄錄則誠爲萬幸而安敢望也傳敎之下不得不以實告達此尤死罪云矣敎以日省錄中有之而封置閣臣手自謄出往示于賓廳可也檢校直提學徐有防與假注書洪樂游持謄本往示于判府事金鍾秀鍾秀覽訖因史官附奏曰見此謄本臣見不無少緩者請與諸臣共見矣予命依所奏爲之鍾秀與諸臣共看後退去
정조 17년 · 강
命承旨林道浩遞差
정조 17년 · 목
以李昌熙事煩稟也
정조 17년 · 강
命還收門將禁疏下敎
정조 17년 · 목
敎曰再昨筵諭之後何必設禁而不敢言乎門將禁疏下敎還收諼房知悉
정조 17년 · 강
左議政金履素上箚賜批
정조 17년 · 목
箚略曰今日賓對適因賤疾之越添又値僚相之有故鼎席幸備而晉對將闕及伏承飭敎之下必欲抍死自力以爲趨恭之計而第臣狗馬之疾末由蠢動似此應行之事至煩提敎息偃在牀臣罪至此尤合萬殞伏乞亟勘虧分廢事之罪以安私分批以卿其勿辭安心調理俟少間造朝仍命遣史官傳諭
정조 17년 · 강
右議政金憙上箚賜批
정조 17년 · 목
箚略曰臣再次胥命未蒙恩勘退伏私次震懍隕越益不知攸措臣於昨日狗馬賤疾忽添於屢日强力之餘賓對有命而末由進參備卽傳諭而實難蠢動及奉朝者嚴敎之後他不暇顧抍死趨進而綠臣鈍滯在途遲延以致臨殿之移時臣於是已犯罔赦之罪而旣入闕中又伏承萬萬不敢承之敎宜卽歸身司敗恭俟嚴誅而義分是懼抗顏登筵由前由後無往非罪伏乞亟賜處分以存國體批以責備事例則然卿須安心勿辭視事仍命遣史官傳諭
정조 17년 · 강
全羅監司李書九疏請往省先隴賜例批許之
정조 17년 · 목
因檢初度呈辭有是命
정조 17년 · 강
敍侍從堂上堂下罷散人
정조 17년 · 목
備邊司啓言秋夕在近侍從罷散甚多無以分排云侍從堂上堂下違牌坐罷人請幷爲敍用令該曹口傳付軍職允之○前參議李勉兢前司諫李龜雲李東稷前執義申大尹黃樟前掌令權儐前持平申漵南涑林景鎭李東宇前獻納徐有鍊尹致性前校理宋翼孝姜沈金熙來李遇濟李宗變尹光普李錫夏宋民載前修撰鄭尙愚尹羽烈高宅謙韓光植嚴耆權坪崔獻重前正言林漢浩安廷善幷敍用
정조 17년 · 목
因漢城府坐不坐單子敎曰在外判堂許遞今日政差出
정조 17년 · 강
開折慶尙監司趙鎭宅守令殿最
정조 17년 · 목
殿最晉州牧使朴宗厚自是熟手何爲醉杖金海府使李文喆已著綜明盍勉謹約淸道郡守金在淳人自恬雅政欠嚴束永川郡守朴明淳游刃已恢覈逋宜嚴河陽縣監柳秉均苟欲圖報盍思弭謁迎日縣監朴大良誠固可尙奸或莫察昌寧縣監洪景斗治規已諳瑣謗何苛以上幷中軍威縣監朴瀅客弊吏黷謗所自取新寧縣監李英冑悍吏頑鄕鎭壓不得聞慶縣監朴彝源倉諸尙實怨謗何多安奇察訪金華儉疲卒多怨以上幷下
정조 17년 · 강
命晉州牧使朴宗厚河陽縣監柳秉均幷罷黜玄風縣監張錫周以中考施行推慶尙監司趙鎭宅
정조 17년 · 목
吏曹啓言考見慶尙道褒貶啓本則晉州牧使朴宗厚河陽縣監柳秉均題目宜置下考而置諸中考玄風縣監張錫周以亦旣字民宜益戢猾爲目宜置中考而置諸上考該道道臣推考警責晉州牧使朴宗厚河陽縣監柳秉均幷罷黜玄風縣監張錫周以中考施行允之
정조 17년 · 강
有政吏曹參議鄭大容兵曹判書鄭好仁進
정조 17년 · 목
政院以吏曹判書金文淳參議鄭大容違召啓敎以參議只推更爲牌招○以柳雲羽爲執義沈鏗爲掌令趙恒鎭南涑爲持平洪秉臣爲正言嚴耆爲校理韓光植爲副校理尹羽烈爲修撰高宅謙爲副修撰李文源爲判尹洪明浩爲刑曹參判洪益烈爲新寧縣監李永瑗爲聞慶縣監李義和爲軍威縣監柳鎭琡爲金海府使申應周爲副總管
정조 17년 · 목
以尹行儼爲晉州牧使尹載五爲河陽縣監
정조 17년 · 목
以尹光普爲副修撰沈頤之爲同經筵洪檢爲同敦寧尹理相爲慈山府使洪成浩爲司䆃僉正落仕十一年李彥光爲康陵令落仕十五年
정조 17년 · 강
命壯勇營餉色提調亦爲仍任
정조 17년 · 목
因本營提調望單敎曰軍色誤以糧餉啓下該曹難免不察政目釐正糧餉色提調亦爲仍任
정조 17년 · 강
命備局關西秋操稍實邑中可以排比與否及淸北年事詳問監兵使處狀聞後稟處
정조 17년 · 목
備邊司啓言卽見平安監司李秉模狀啓以爲西路戎政比他道尤重苟非大關民情則豈敢遽議停免而本道今年穡事大違初料未免穴農今旣許久廢閣則必待純豊之年擧行然後其停其行各有其說今秋巡操及城操一幷停止都試依近例自各該防營試取後節度使合試事令廟堂稟旨分付矣本道停操旣過十年年事雖非純豐似此稍登之時亦許停免其在詰戎之道極爲疏虞今秋巡操城操及都試依例擧行之意請分付敎曰戎政民事俱係重務猶未詳營制之如何兵使巡操爲幾處赴操邑爲幾許而若只欲稍實處爲之營制亦可排比乎行操於春南秋北則淸北年事果勝於淸南乎條列詳問於監兵使處使卽論理狀聞後稟處
정조 17년 · 강
飭諭海伯李祖承另究延白兩邑民人接濟之策營邑政堂大書此敎俾各常目仍命喬桐水使許涎處一體下諭
정조 17년 · 목
該監司狀啓以爲延安府使兪漢敦牒報內今番雨後逐坪看審則二犂許雨澤大體均霑而禾穀中野畓乾播已盡焦枯更無可論非洞非野之含而不吐者間或發出而傷旱之病已痼於胚胎之中旋出旋枯無望成熟至於些少洞畓雖有改觀之漸斷無成實之望田穀之黍粟則無論早晚種俱未免過半虛穀已盡揫斂今方刈穫則雨後效益初無可言小豆則幾盡乾枯不可復生黃豆及木麥則賴此雨澤還復向靑而節序已晚來頭成就猶未可必目下景色渴悶之極罔知攸措白川郡守李述源牒報內初一日之兩恰爲一犂而躬行看審則北八坊谷畓之水播處雖曰稍稔自是田多畓少之地故未得其全豐南八方亁畓焦枯者更無可言且是畓多田少之處故偏被災害谷畓之晚秧者得玆霑潤始爲發穗其成實與否姑未可判黍粟稷則其中沙石之田初爲亁白終成空穀已至刈取之境全無利害之可言木綿則初不立苗者十居二三玄苗者則今方開花前頭成就不可預料至若豆太木麥久旱之餘還復生色而但念節序已晚亦未知將來之如何哀彼貧窮之類頗多流離景色慘惻有不忍言云矣臣將於巡路先由延白躬審目覩摭實陳啓計料而先以朝家軫恤之德意慰諭民人等俾勿輕動之意另飭各該邑敎曰觀此狀語中邑報謄聞者兩邑穡事民情益覺關心而近日雨晹果有滋潤之可言乎秋事姑遠雖難臆決亦豈可一毫泛忽嚴飭守宰無使一夫一婦之他而拘之縶之反有拂其情之歎亦豈方便安集之要道乎先制息肩之策次講樂生之宜以一夫一婦之離土塡壑道伯忍爲撻巿之耻邑宰看作若已之推念念於是孜孜於是懇懇於是耿耿於是慥慥於是兢兢於是憧憧於是懃懃於是瞿於是勉勉於是思盡分憂之責期效對揚之道跬步坐臥食眠惟小民之拯救是懷是究則眞所謂於人必有所濟苟若是也而民有殿屎則是朝廷之不擇其人而任之也寧不愧愧之甚乎自今至來牟之登場爲兩邑之民無非宵衣旰食莫敢寧處之時也爲道伯守宰聞此敎其可不看念而殫智乎哉昨今酬應之煩必已見於邸報矣然又爲西民不得不呼燭申申尤豈敢循例祇受須於營邑政堂大書此敎書夜常目俾蘇我兩邑生靈事回諭喬桐帥臣處一體下諭如是而一有泛忽入於繡行該帥臣難免重罪亦爲知悉事一體下諭
정조 17년 · 목
自初六日至初十日中部涉疑疾四名出幕郊外東部無西部涉疑疾十七名內已差九名已差還入八名出幕六處南部涉疑疾一百五十四名內方痛二十八名向差五十六名已差三十九名已差還入三十名死亡一名出幕三十九處北部東活人署西活人署幷無以上病人一百七十一名內方痛二十八名向差五十六名已差四十八名已差還入三十八名死亡一名出幕四十五處
정조 17년 · 강
遞承旨徐龍輔
정조 17년 · 강
命水原判官金魯成待準爪準職調用自備財力以會付米一千石劃給董役效勞人及願納人分等狀聞
정조 17년 · 목
水原留守李命植狀啓以爲本府判官金魯成貳衙營建之役自二月二十六日爲始今月二十六日告訖而北邊庫舍以基址之狹窄將有簷角壓逼之慮不得已移建于西邊間數亦爲入錄牒報矣守土之官經紀政事之堂旣蒙朝家之區劃今此告訖固其職耳不足言勞而朱墨之暇不懈董飭左右拮據積費誠力致此百數十間華構之眼前突兀其爲勞勤極爲嘉尙衙舍墻垣新建間數及倉庫移建間數後錄馳啓○內衙二十九間半虛間四間簾席門一間內東山中門一內衙東邊小門一內行廊五間册房七間册房東邊小門一册房西邊小門一東軒十間西翼廊十四間半內九間官廳庫東翼廊樓上庫四間內三門三間左右翼廊十三間內三門外東邊小門一別堂八間半別堂前中門一外東山中門一別堂西邊小門一公須五間官廳七間官廳門一間醬庫中門一書吏廳十間半中門一外三門三間左右翼廊四間石墻一百十八間土墻五十六間以上衙舍一百二十九間半中門五小門五墻垣一百七十四間司倉大廳八間半庫舍二十間敎曰本府近二百間公廨之數朔內竣役專由判官之誠勤極爲可嘉待準爪準職調用事分付銓曹監董中京鄕最效勞人問名分等後錄狀聞本府上衙營建不許願納而今番貳衙之役則始聞於該判官旣有其人云則不可勿論亦爲分等狀聞曾聞卿筵奏判官之自備夥然云其在國體不可不準數區劃令廟堂會付米一千石劃給草記卿其知悉事回諭
정조 17년 · 강
應敎魚用謙疏陳母病徑出賜例批尋命推考
정조 17년 · 목
疏略曰臣之日昨賓筵奏語豈不以重官方勵廉恥有所警咳乎今玆新除見御陞品之階也通望之職也四品未經而驟陞則旣乘官方三銓獨政而見枳則且違銓格此皆係臣筵奏中可反之三隅也近於朝紙得見三四卿宰疏槪之出則引臣日前筵奏而辭巽者也以彼之所辭較臣之所受不啻勸人辭萬而十萬則自受口自言而身自壞是將謂臣何如人哉亟命刊改臣所授職名以重廉防不勝大願念臣離捨老母且已隔月矣得接鄕書則臣母宿症又添外感訖無所減睽違之餘得聞此報按住不得徑出禁扃仍尋鄕路亦願治臣擅行之罪以肅朝綱○政院以用謙徑出請推考允之
정조 17년 · 강
命各陵秋夕典祀官以玉堂及抄啓文臣塡差仍命祭物提調眼同精備獻官另飭精造
정조 17년 · 목
敎曰飭敎稍久則易致稽忽今番秋夕各陵典祀官皆以玉堂抄啓文臣塡差祭物則提調眼同精備面傳熟設則獻官另飭精造事預爲嚴飭
정조 17년 · 목
義禁府啓言中官金德九依下敎杖一百流三千里收贖放送
정조 17년 · 강
罷大司諫兪漢謨職
정조 17년 · 강
分揀獻納金寅燮禁推
정조 17년 · 목
寅燮下諭過限不爲上來政院捧入遞差傳旨及禁推傳旨有是命
정조 17년 · 강
飭豊德驪州寧越陵寢祭品精備仍命以此傳敎書揭典祀廳及齋郞直所俾各常目盡誠
정조 17년 · 목
敎曰昨以各陵秋夕祭品精備之意拔例提飭典祀官亦皆擇送而如豊德驪州道里稍間獻官亦以地方官差出其所精造與否無以知之耿耿一念不敢少弛近年雖或取來餕餘看品而不若路近陵寢之致精今番另又察飭而稍久則易致稍弛此後一有不謹當該封進之留守不能檢飭之地方官獻官俱難免重勘令該曹以此傳敎精書各揭本陵典祀廳及齋郞直所俾各常目盡誠至於寧越莊陵道里旣甚敻遠祭品本道措備其果十分致愼乎當時送拔例看審之行以此知悉莫敢放忽事亦令該曹分付該道臣一體書付
정조 17년 · 강
命未下直及受由上京守令催促下送仍命光州牧使李鼎運改差晉州新除牧使以南邑守令中嶺績素著人今日政相換使之除辭朝卽爲赴任
정조 17년 · 목
敎曰秋務方殷未下直守令今明內辭朝受由上京守令亦於今日內下送後草記○吏曹啓言受由上京守令今日內下送後草記事命下矣古阜郡守洪元燮通川郡守趙鉉杆城郡守金啓濂任實縣監洪履簡催促下送而光州牧使李鼎運謂有身病終不下去何以爲之乎敎以改差今日政差出晉州新除牧使以本道昨年民事豈可一刻曠官待其上來遲滯宜念南邑守令中嶺績素著人今日政相換使之除辭朝卽爲赴任
정조 17년 · 강
命陰城縣監李昌熙以武南施行權付勸武
정조 17년 · 목
敎曰忠武墓道旣命竪碑地方官自當董其役典祀孫李昌熙拔例除郡意欲同相其事差使員一體差定俾於二政之隙專意監督昨欲下敎而未果以忠武爲祖渠以其蔭見用則官案之黃紙大非顧名思義之意武公之孫惡可不爲武臣乎令該曹先以武南施行仍令軍門辭朝前權付勸武嚴飭肄射使之待下敎上來應射事分付
정조 17년 · 강
命泰陵參奉愼師後改差
정조 17년 · 목
禮曹啓言卽接泰陵直長所報則本陵秋夕祭享兩官當爲備員將事而參奉愼師後身病猝重萬無進參之路斯速變通云矣請參奉愼師後今姑改差卽令該曹口傳差出以爲備員將事之地侖之仍命今日政差出
정조 17년 · 목
以金履成爲大司諫宋民載爲執義姜沈爲司諫金熙采爲獻納徐有鍊爲副校理李錫夏爲修撰尹光普爲接尉官
정조 17년 · 목
以鄭來重爲泰陵參奉